Diari Oficial de la Generalitat Valenciana


Sumari del DOGV 8260, del 23-03-2018 (2018/2024)

RESOLUCIÓ de 26 de gener de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 35/14-AIA Alacant.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8260

Data del DOGV
:   23-03-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2024


Data del document
:   26-01-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Alacant
    * impacte ambiental

RESOLUCIÓ de 26 de gener de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 35/14-AIA Alacant. [2018/2024]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 35/14-AIA Alacant.  
  
  
«Declaració d'impacte ambiental  
Expedient: 035/6552-TKB.  
Títol: Sol·licitud d'autorització ambiental integrada per a una instal·lació de tractament previ de residus Marpol-1, consistent en l'arreplega, valorització, emmagatzematge i gestió, i també l'optimització energètica del procés amb microgeneració d'energia elèctrica.  
Promotor: Marpol Alicante, SL.  
Autoritat substantiva: Direcció General de Qualitat Ambiental (exp. 007/12 IPPC).  
Localització: Zona ZAL del moll de ponent, dins del domini portuari del port d'Alacant.  
  
1. Objecte  
Es pretén l'obtenció de l'autorització ambiental integrada per al projecte d'una instal·lació de tractament previ de residus Marpol-1, consistent en l'arreplega, valorització, emmagatzematge i gestió, i també l'optimització energètica per mitjà de microgeneració elèctrica en la mateixa planta, d'acord amb la Llei 2/2006, de 5 de maig, de prevenció de la contaminació i qualitat ambiental.  
El projecte constitueix un dels casos que recull l'annex I del Decret 162/90, de 15 d'octubre, del Consell de la Generalitat, pel qual s'aprova el reglament d'impacte ambiental de la Llei 2/1989, de 3 de març, d'impacte ambiental de la Generalitat, modificat pel Decret 32/2006, de 10 de març, on és preceptiva la formulació de declaració d'impacte ambiental (DIA), abans de l'autorització definitiva del projecte.  
  
2. Descripció de les característiques més rellevants del projecte  
En el projecte es descriu la ubicació de les instal·lacions dins del domini públic portuari del port d'Alacant, en la zona d'activitats logístiques (ZAL) del moll de ponent. S'indica que la zona s'emmarca en un ambient industrial relacionat amb les activitats portuàries, especialment d'emmagatzematge i logística.  
Les instal·lacions industrials tenen per objecte realitzar un tractament previ i una valorització de residus oliosos procedents de vaixells, denominats Marpol-1, a fi d'aconseguir una alta proporció d'hidrocarburs per mitjà d'un procés físic de separació de fases. El residu Marpol-1 es correspon a una mescla d'hidrocarburs i olis en aigua de mar, procedents de les sentines de vaixells i altres operacions de manteniment i neteja dels vaixells.  
En la planta es farà un tractament al residu Marpol-1, consistent en un calfament i una lenta agitació per a afavorir la separació de les fases aquosa i oliosa que el componen, per mitjà de la decantació de la fase més pesada (l'aigua) i la posterior extracció. Com a resultat, s'obtindran un efluent líquid aquós i un producte concentrat en hidrocarburs que pot aprofitar-se com a combustible industrial.  
  
Paral·lelament, s'instal·larà un xicotet equip de microgeneració de gas natural, en el qual s'emprarà la calor generada per a cobrir les necessitats tèrmiques de la planta i, d'altra banda, es generarà energia elèctrica per mitjà d'un alternador que s'abocarà a la xarxa elèctrica general.  
Encara que la capacitat total de tractament de disseny de la planta és de 50.000 m³/dia, inicialment es preveu captar uns 5.000 m³/dia. Les instal·lacions s'han projectat per a albergar, en un futur, una planta de tractament total per a aquest tipus de residu.  
  
3. Afeccions legals  
El projecte està afectat pel domini públic portuari del port d'Alacant, en el qual s'ubicaran les instal·lacions.  
  
4. Tràmit administratiu  
El 10 de febrer de 2014, el Servei de Protecció i Control Integrat de la Contaminació de la Direcció General de Qualitat Ambiental, remet una sol·licitud de declaració d'impacte ambiental per al projecte que ens ocupa, juntament amb:  
- Còpia de l'anunci d'informació publicat en el DOGV de l'11 d'abril de 2013 i el 18 de novembre de 2013.  
- Còpia del certificat d'informació pública emés per l'Ajuntament d'Alacant.  
- Informe de suficiència documental emés per l'autoritat portuària d'Alacant.  
- Informe de suficiència documental emés per l'Ajuntament d'Alacant.  
- Informe de suficiència documental emés pel Servei de Gestió de Residus de la Direcció General de Qualitat Ambiental.  
- Documentació presentada per l'empresa sobre residus i estudi acústic.  
- Còpia de les al·legacions presentades al projecte.  
L'esmentada documentació s'incorpora al projecte bàsic d'autorització ambiental integrada, d'abril de 2012 i a l'estudi d'impacte ambiental (EIA), de desembre de 2011, presentats per l'empresa, corresponents a l'expedient de consulta prèvia 183/9645-OEU.  
Amb data 22 de febrer de 2013, el Servei de Protecció i Control Integrat de la Contaminació, de la Direcció General de Qualitat Ambiental, remet documentació presentada pel promotor com a resposta al requeriment realitzat pel Servei d'Avaluació d'Impacte Ambiental d'aquesta direcció general, de 10 de gener de 2013.  
  
5. Consideracions ambientals  
D'acord amb el projecte i l'estudi d'impacte ambiental, d'ara en avant EIA, la instal·lació s'ubicarà dins del domini públic portuari del port d'Alacant, en la zona d'activitats logístiques (ZAL) del moll de ponent. S'indica que la zona s'emmarca en un ambient industrial relacionat amb les activitats portuàries, especialment, les dedicades a l'emmagatzematge i la logística, per la qual cosa els impactes ambientals derivats de l'activitat projectada quedaran limitats a un entorn industrial urbanitzat i les àrees d'influència d'aquest entorn.  
Com s'ha arreplegat en la descripció del projecte, la planta té com a activitat principal un tractament previ i l'emmagatzematge temporal del residu denominat Marpol-1, corresponent a una mescla d'hidrocarburs i olis en aigua de mar, procedent de sentines de vaixells i d'altres operacions de manteniment i neteja dels vaixells. El tractament del residu consistirà en un calfament i una lenta agitació per a una eficaç separació de fases: la fase oliosa i l'aigua com a fase més pesada. S'indica en el projecte que l'aigua extreta supera els límits d'hidrocarburs per a poder ser abocada a la dàrsena (15 ppm d'acord al conveni Marpol) i també posseeix una elevada salinitat per al seu abocament al clavegueram, per la qual cosa serà emmagatzemada en un tanc dedicat especialment perquè siga traslladat a un gestor de residus autoritzat. Quant a la fase orgànica, posseeix una alta concentració d'hidrocarburs i serà venuda a una planta de tractament total, la qual, s'encarregarà d'obtindre un combustible apte per a ús industrial. S'indiquen uns paràmetres de qualitat d'acceptació del residu a tractar en la planta, consistent en la presa de mostra del camió cisterna per a realitzar una analítica quantitativa sobre les quantitats de sediment, policlorur de difenil (PCB) i clor. Els límits d'acceptació són que la concentració en sediments siga inferior al 2,5 %, el PCB inferior a 50 ppm i el clor inferior a 3.000 ppm. Aquests límits de qualitat del residu Marpol-1, per a la seua acceptació i tractament en les instal·lacions projectades, estan determinats per les exigències per al tractament posterior en la planta de tractament total a què es destinaran, finalment.  
Les instal·lacions per al tractament del residus Marpol-1 es componen, bàsicament, d'una zona per a la càrrega de camions per al residu a tractar i per al residu Marpol valoritzat i, una segona zona de càrrega/descàrrega de vehicles, per a l'aigua recuperada una vegada tractat el residu Marpol-1. D'altra banda, es disposa de quatre depòsits per a l'emmagatzematge i tractament: un destinat a la recepció i emmagatzematge del residu Marpol-1 (D1), un altre destinat a l'emmagatzematge del residu Marpol valoritzat (D2), un tercer que constituirà el depòsit de reacció (R1) i, un quart depòsit, destinat a l'emmagatzematge de l'aigua recuperada (D3). Es construirà una cubeta de retenció de vessaments que albergarà els depòsits R1 i D3, i quedaran els depòsits D1 i D2 fora d'aquesta juntament amb la zona de carregadors, per la qual cosa aquests depòsits D1 i D2 presentaran doble paret de seguretat per a la contenció de fugues o potencials accidents.  
Quant al sistema d'evacuació aigües, la cubeta de retenció i els carregadors de camions cisterna presentaran un lleuger pendent, des d'on seran conduïdes per gravetat cap a un equip separador d'hidrocarburs, abans de la seua connexió a la xarxa de clavegueram. Aquest plantejament està pensat per al tractament de les aigües pluvials que reben aquestes superfícies, durant el funcionament normal de les instal·lacions. Si es produeix un vessament accidental, es tancarà el pas de la canonada del col·lector que va cap al separador d'hidrocarburs, i s'accionaria una bomba per a reintroduir el vessament en el tanc de recepció. La zona de càrrega i descàrrega de vehicles (camions cisterna) presentarà un engolidor que arreplegarà qualsevol vessament accidental que es produïsca fora de la zona de projecció vertical del vehicle, el qual connectarà amb la xarxa d'aigües contaminades en cas d'accident. S'indica en el projecte que les instal·lacions adopten els criteris establits en la instrucció tècnica complementària MIE-APQ-1 «emmagatzematge de líquids inflamables i combustibles» del Reial decret 379/2001, pel qual s'aprova el reglament d'emmagatzematge de productes químics i les seues instruccions tècniques complementàries.  
Respecte a les instal·lacions de sanejament, s'indica que la xarxa projectada és separativa, per la qual cosa les aigües residuals sanitàries que es generen en la caseta d'oficines s'abocaran a la xarxa de fecals, mentre que les aigües pluvials arreplegades en la parcel·la s'abocaran a la xarxa d'aigües pluvials, després del pas per una arenera, un separador d'hidrocarburs i un sistema de decantació.  
Paral·lelament, s'instal·larà el xicotet equip de microgeneració de gas natural, en el qual s'emprarà la calor per a cobrir les necessitats d'energia tèrmica de la planta i es generarà energia elèctrica per mitjà d'un alternador. Les emissions correspondran a les derivades d'un motor de combustió de gas natural d'una potència tèrmica de 72,5 kW.  
  
6. Consideracions jurídiques  
El projecte examinat constitueix, segons el que preveu l'apartat 6.d.1 de l'annex I del Decret 162/90, de 15 d'octubre, del Consell de la Generalitat, pel qual s'aprova el reglament d'impacte ambiental de la Llei 2/1989, de 3 de març, d'impacte ambiental de la Generalitat, modificat pel Decret 32/2006, de 10 de març, un dels supòsits en el qual és necessària la preceptiva formulació d'una declaració d'impacte ambiental abans de la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei 2/1989, de 3 de març, d'impacte ambiental de la Generalitat.  
L'expedient ha observat els tràmits previstos en el Decret 162/90, de 15 d'octubre, del Consell de la Generalitat, pel qual s'aprova el reglament d'impacte ambiental modificat pel Decret 32/2006, de 10 de març, del Consell de la Generalitat, de la Llei 2/1989, de 3 de març, d'impacte ambiental de la Generalitat, i en les altres disposicions que se li apliquen.  
L'article 5 de la Llei 2/1989, de 3 de març, de la Generalitat, d'impacte ambiental, atribueix a l'òrgan mediambiental la competència en la formulació la declaració d'impacte ambiental dels projectes sotmesos a aquesta.  
L'article 15 del Decret 85/2013, de 28 de juny, del Consell, pel qual s'aprova el reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes, ordenació del territori i del litoral, urbanisme, coordinació territorial i inspecció d'urbanisme, ordenació, planificació i actuacions territorials estratègiques.  
  
Per tot això, fent ús de les facultats que tinc legalment atribuïdes, formule la següent:  
Declaració d'impacte ambiental  
  
Primer  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que se li apliquen, el projecte de «sol·licitud d'autorització ambiental integrada per a una instal·lació de tractament previ de residus Marpol-1, consistent en l'arreplega, valorització, emmagatzematge i gestió, i també l'optimització energètica del procés amb microgeneració d'energia elèctrica», promoguda per Marpol Alicante, SL, en la zona d'activitats logístiques (ZAL) del moll de ponent del port d'Alacant, sempre que es desenvolupe d'acord amb el que estableix l'apartat segon de la part dispositiva d'aquesta declaració d'impacte ambiental, en l'estudi d'impacte ambiental, el projecte i la resta de la documentació presentada.  
  
  
Segon  
Se supedita l'execució del projecte esmentat al compliment dels condicionants següents:  
1. A fi de protegir i evitar possibles impactes ambientals derivats de l'emmagatzematge i del maneig dels productes i residus tractats en la planta, les instal·lacions projectades han de complir la instrucció tècnica complementària MIE APQ-1 sobre «emmagatzematge de líquids inflamables i combustibles», del Reial decret 379/2001, pel qual s'aprova el reglament d'emmagatzematge de productes químic, i han de tindre en compte que:  
1.1. Els depòsits D1 i D2 per a la recepció i emmagatzematge del residu Marpol i per a l'emmagatzematge i expedició del Marpol valoritzat, respectivament, han de ser de doble paret de seguretat.  
1.2. Cal disposar d'una cubeta de retenció per als depòsits R1 i D3, depòsit de reacció i d'emmagatzematge i expedició de l'aigua recuperada, respectivament, que evite, en cas de vessament o fuga accidental, el seu abocament cap a la xarxa de clavegueram.  
2. S'ha de disposar d'un separador d'hidrocarburs abans del punt de connexió de la xarxa d'arreplega d'aigües pluvials de les instal·lacions de la planta cap a la xarxa general de pluvials del port d'Alacant.  
3. A la posada en marxa de les instal·lacions objecte del projecte s'ha de realitzar una auditoria acústica de comprovació del compliment dels límits legals establits en la Llei 7/2002, de 3 de desembre, de protecció contra la contaminació acústica, i prendre, si escau, les mesures correctores necessàries per a assegurar-ne el compliment.  
4. Cal portar un registre documental del programa de vigilància ambiental que permeta comprovar el seguiment i el compliment de les mesures protectores i correctores ambientals proposades en l'estudi d'impacte ambiental. Aquest podrà formar un registre ambiental comú per al seguiment del compliment del programa de vigilància ambiental que, si escau, poguera establir la corresponent autorització ambiental integrada.  
5. Qualsevol modificació o ampliació del projecte presentat, i també si es detecta algun impacte ambiental no previst en l'estudi d'impacte ambiental presentat, haurà de ser comunicat a la Direcció General d'Avaluació Ambiental i Territorial que establirà, si és procedent, l'aplicació de nous condicionants.  
  
Tercer  
Notificar a les parts interessades que contra aquesta resolució no es pot interposar cap recurs per no ser un acte definitiu en via administrativa, la qual cosa no és inconvenient perquè puguen utilitzar-se els mitjans que en defensa dels seus drets i interessos consideren pertinents.  
  
Quart  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, de la Generalitat.  
  
València, 9 de juny de 2014.- El director general d'Avaluació Ambiental i Territorial: Juan Giner Corell.»  
  
València, 26 de gener de 2018.- El director general de Medi Natural i d'Avaluació Ambiental: Antoni Marzo i Pastor.